На основу члана 25. Закона о јавним предузећима (,,Службени гласник РС“ бр. 15/2016 и 88/2019) и члана 7. Одлуке о спровођењу јавног конкурса за именовање директора Јавног комуналног предузећа '' Водовод Златибор '' из Чајетине (,,Службени лист општине Чајетина“, број 9/2021) Скупштина општине Чајетина , оглашава

**ЈАВНИ КОНКУРС ЗА ИМЕНОВАЊЕ ДИРЕКТОРА ЈАВНОГ КОМУНАЛНОГ ПРЕДУЗЕЋА ВОДОВОД ЗЛАТИБОР**

 **I Јавно предузеће**

 Јавно комунално предузеће Водовод Златибор, ул. Александра Карађорђевића 6а , 31310 Чајетина

 **II Функција за коју се врши избор**

Директор Јавног комуналног предузећа Водовод Златибор

 **III Послови директора и услови за именовање:**

 **Послови директора:**

Представља и заступа предузеће; организује и руководи процесом рада; води пословање предузећа ; одговара за законитост рада јавног предузећа и за реализацију одлука и других аката оснивача; предлаже дугорочни и средњорочни план пословне стратегије и развоја предузећа и одговоран је за њихово спровођење; предлаже годишњи, односно трогодишњи програм пословања предузећа и одговоран је за његово спровођење; предлаже финансијске извештаје; предлаже доношење посебног програма коришћења средстава из буџета општине (субвенције, гаранције или коришћење других средства); извршава одлуке надзорног одбора; бира представнике предузећа у скупштини друштва капитала чији је једини власник јавно предузеће, по претходно прибављеној сагласности Скупштине општине; доноси акт о систематизацији радних места и друге правилнике који нису у надлежности надзорног одбора; предлаже надзорном одбору доношење одлука и других аката; одлучује о појединачним правима, обавезама и одговорностима запослених у складу са Законом, Правилником о раду, Колективним уговором и Статутом; предлаже план набавки за текућу годину; доноси одлуке у поступцима јавних набавки и набавки на које се не примењује Закон о јавним набавкама; врши и друге послове одређене Законом , Оснивачким актом и Статутом јавног комуналног предузећа.

 **Услови за именовање:**

Да је учесник конкурса пунолетан , пословно способан и држављанин Републике Србије; да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама; да има најмање пет година радног искуства на пословима за које се захтева високо образовање ; да има најмање три године радног искуства на пословима који су повезани са пословима јавног предузећа ; да познаје област корпоративног управљања; да има радно искуство у организовању рада и вођењу послова; да није члан органа политичке странке, односно да му је одређено мировање у вршењу функције у органу политичке странке; да није осуђивано на казну затвора од најмање шест месеци; да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

**Мандат директора и место рада:**

Мандат директора траје четири године , а место рада је Чајетина.

**IV Рок за подношење пријава на јавни конкурс и садржина пријаве:**

Рок за подношење пријава је 30 дана. Рок почиње да тече од наредног дана од дана објављивања огласа у ,, Службеном гласнику Републике Србије“.

Пријава на конкурс садржи:

Име и презиме кандидата, датум и место рођења, адресу становања, податке о образовању, податке о врсти и дужини радног искуства са кратким описом послова на којима је кандидат радио до подношења пријаве на конкурс и одговорности на тим пословима, податке о стручном усавршавању и податке о посебним областима и знањима.

**V Докази који се прилажу уз пријаву на јавни конкурс:**

Уз пријаву на јавни конкурс прилажу се:

-уверење о држављанству,

-извод из матичне књиге рођених,

-диплома о стручној спреми,

-исправе којима се доказује радно искуство у струци(потврда, решења и други акти из којих се види на којим пословима и са којом стручном спремом је стечено радно искуство),

-радна књижица,

-доказ да лице није осуђивано,

Сви докази прилажу се у оригиналу или фотокопији која је оверена .

**VI Адреса на коју се подносе пријаве на јавни конкурс:**

Скупштина општине Чајетина, улица Александра Карађорђевића 34, 31310 Чајетина, са назнаком ,,За јавни конкурс-именовање директора ЈКП Водовод Златибор“.

**VII Лице задужено за давање обавештења о јавном конкурсу:**

Јокић Предраг број телефона 031 3831-003 и email sekratar.cajetina@gmail. com.

**VIII Напомена:**

Пријаве уз које нису приложени сви тражени докази у оригиналу или овереној фотокопији од органа надлежног за оверу, као и непотпуне, неразумљиве и неблаговремене пријаве биће одбачене.

Јавни конкурс спроводи комисија коју је образовала Скупштина општине Чајетина.

Изборни поступак може да се спроведе у више делова, уз организовање усменог разговора са кандидатима или на други одговарајући начин, о чему ће Комисија благовремено обавестити кандидате.

Овај оглас објављен је у ,,Службеном гласнику Републике Србије“, дневном листу ,,Вечерње новости, као и на званичној интернет презентацији општине Чајетина.